Nog nie van Babalela gehoor nie? Hierdie pers karaktertjie het sedert sy verskyning sommer diep in kinders (en grootmense!) se harte ingekruip. Ma's en pa's kla steen en been omdat die storie oor en oor vir die kinders voorgelees moet word en boekwinkels kan skaars voorbly om in die oorweldigende aanvraag na die boek te voorsien. Die boek het binne ses maande uitverkoop, maar is gelukkig pas weer herdruk. 'n Moet vir elke gesin se boekrak!
Martie Preller is een van die mees geliefde Afrikaanse kinderboekskrywers en het reeds verskeie toekennings vir haar werk ontvang, waaronder die Tienie Holloway-medalje vir kleuterliteratuur vir Babalela. Die animasiekunstenaars, Andries en Erica Maritz, is verantwoordelik vir die betowerende illustrasies.
Babalela is die Sesothowoord vir kleintjie, en dis dan ook waar die Babalela sy naam vandaan kry. Die Babalela is 'n diertjie soos wat geen mens ooit tevore gesien het nie, en hy woon in die bos. Dan kom 'n man eendag verby, en kom op die ongewone diertjie af. Getrou aan die mens se aard, vang hy die Babalela en neem hom saam sodat die eienaardige verskynseltjie ondersoek kan word. Die verhaal vertel van die Babalela se avontuur en die gelukkige afloop daarvan.